આ વર્ષે સ્વેચ્છાએ લીધેલી જવાબદારીમાં રીડગુજરાતીના સંપાદક તરીકેનું કાર્ય મુખ્ય રહ્યું. મિત્ર સ્વ. મૃગેશભાઈના દુઃખદ અવસાન બાદ રીડગુજરાતીને ધમધમતી રાખવી એ ફરજ થઈ રહે છે. તો અક્ષરનાદ પણ તેની સાતત્યસભર ગતિએ આગળ વધી જ રહી છે. બંને વેબસાઈટ્સ નોકરીની સાથે ગોઠવાઈ ગઈ તેનો પણ આનંદ છે. અનેક અધૂરી પ્રવૃત્તિઓને બદલે થોડીક પણ પૂર્ણ થતી પ્રવૃત્તિઓમાં રત થવાનો વિચાર ઉપયોગી થયો. વિક્રમ સંવત ૨૦૭૧નું વર્ષ કોઈ અપેક્ષા વગર નિતાંત સાહજીકતાથી જ શરૂ કરવું છે. ઝેન ફિલસૂફીનો અત્યારે થઈ રહેલો અભ્યાસ આનંદની સાથે સાથે ખૂબ પ્રેરણાદાયક પણ છે, ઉછળતા ઝરણમાંથી સમુદ્રની ઉંડાઈ જેવું આ વાંચન ખૂબ સભાન પ્રયત્ન છે જીવનમાં ઝેનને ઉતારવાનો.